CELEX: 32019D0720
Language: bg
Date: 2019-04-30 00:00:00
Title: Решение (ЕС) 2019/720 на Комисията от 30 април 2019 година относно предложената гражданска инициатива, озаглавена „Прекратяване на освобождаването от данъчно облагане на авиационното гориво в Европа“ (нотифицирано под номер C(2019) 3250)

10.5.2019   
               
               
                  BG
               
               
                  Официален вестник на Европейския съюз
               
               
                  L 122/53
               
            
         РЕШЕНИЕ (ЕС) 2019/720 НА КОМИСИЯТА
         от 30 април 2019 година
         относно предложената гражданска инициатива, озаглавена „Прекратяване на освобождаването от данъчно облагане на авиационното гориво в Европа“
         
            
               (нотифицирано под номер C(2019) 3250)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
         като има предвид, че:
         
                     (1)
                  
                  
                     Като предмет на предложената гражданска инициатива, озаглавена „Прекратяване на освобождаването от данъчно облагане на авиационното гориво в Европа“, е посочено следното: „Призоваваме Европейската комисия да предложи на държавите членки въвеждането на данък върху авиационното гориво (керосин). Секторът на въздухоплаването се ползва с данъчни предимства, въпреки че е сред най-бързо развиващите се източници на емисии на парникови газове.“
                  
               
                     (2)
                  
                  
                     Целите на предложената гражданска инициатива са: „Докато по-екологосъобразни алтернативи на въздухоплаването се облагат с високи данъци, въздухоплавателният сектор се ползва от множество неоснователни освобождавания от данъчно облагане. Авиационното гориво продължава да не се облага с данъци в Европа, а държавите членки не начисляват ДДС върху самолетните билети, което прави въздухоплаването все по-привлекателно средство за транспорт, въпреки че то отделя най-високите въглеродни емисии. Данъчното облагане на керосина ще даде възможност на ЕС да увеличи съществено финансирането си за по-екологосъобразна мобилност, тъй като транспортът е най-бързо развиващият се сектор с емисии на парникови газове.“
                  
               
                     (3)
                  
                  
                     С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (4)
                  
                  
                     За тази цел процедурите и условията, необходими за представяне на гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (5)
                  
                  
                     Правни актове на Съюза за целите на прилагането на Договорите могат да бъдат приемани за разпоредби за хармонизиране на законодателството относно данъците върху оборота, акцизите и другите форми на косвено данъчно облагане, доколкото такава хармонизация е необходима за осигуряване на създаването и функционирането на вътрешния пазар и за предотвратяване на нарушаването на конкуренцията, на основание член 113 от Договора за функционирането на Европейския съюз (ДФЕС).
                  
               
                     (6)
                  
                  
                     По тези причини предложената гражданска инициатива не попада по очевиден начин извън обхвата на правомощията на Комисията да представи предложение за правен акт на Съюза за целите на прилагането на Договорите в съответствие с член 4, параграф 2, буква б) от Регламента.
                  
               
                     (7)
                  
                  
                     Освен това гражданският комитет е образуван и лицата за контакт са определени в съответствие с член 3, параграф 2 от Регламента и предложената гражданска инициатива не е явно в злоупотреба, несериозна или злонамерена, нито е в явно противоречие с ценностите на Съюза, установени в член 2 от ДЕС.
                  
               
                     (8)
                  
                  
                     Поради това предложената гражданска инициатива, озаглавена „Прекратяване на освобождаването от данъчно облагане на авиационното гориво в Европа“, следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Предложената гражданска инициатива, озаглавена „Прекратяване на освобождаването от данъчно облагане на авиационното гориво в Европа“, се регистрира.
         
         
            Член 2
            Настоящото решение влиза в сила на 10 май 2019 г.
         
         
            Член 3
            Адресати на настоящото решение са организаторите (членовете на гражданския комитет) на предложената гражданска инициатива, озаглавена „Прекратяване на освобождаването от данъчно облагане на авиационното гориво в Европа“, които се представляват от г-н Timothée Niels Pierre Jacques GALVAIRE и г-н Anastasios PAPACHRISTOU в качеството им на лица за контакт.
         
         
            Съставено в Брюксел на 30 април 2019 година.
            
               
                  За Комисията
               
               Frans TIMMERMANS
               
                  Заместник-председател
               
            
         
         
            (1)  ОВ L 65, 11.3.2011 г., стр. 1.